Geluk. Wat is geluk? Ek dink party dae hieroor. Nie te veel nie. Net bietjie. ’n Mens se idee van geluk verskil van dag tot dag, van seisoen tot seisoen van die lewe. As jy ’n kleuter is, dan maak sekere dinge jou gelukkig, as jy tiener is ander dinge, as jy middeljarig is ander dinge, as jy oud is, ander dinge.
Ek reken die antwoord le in die begrip “hipernorme”. Ons moet oppas vir hipernorme in die lewe. Hipernorme is idees en gedagtes wat van ons hele wese besit neem. Daar is in die geval van hipernorme niks wat ons dan doen sonder dat ons dit eerste en bo alles meet teen daardie een norm nie. Tipiese hipernorme in ons land is dinge soos geld. Party mense lewe vir geld. Hulle dink die hele tyd aan geld. Alles word in rand en sent gemeet asof hulle die dinge wat hulle opgaar saam na die graf sal neem. Natuurlik is dit belangrik om oor geld te dink, maar dit sal sinneloos wees om dit altyd eerste te stel. Met daardie logika sal jy nooit ’n lekker boek lees of vakansie kan neem nie, want dit kos geld.
Ag so kan ek aangaan, daar is baie voorbeelde van hipernorme, en die punt wat ek maak is, selfs geluk moet nie ’n hipernorm in die mens se lewe wees nie. Ons moet soms dinge doen wat ons ONGELUKKIG maak. Ons moet die vullis verwyder en die kooi regtrek. Dis vervelig, maar dit moet. Ons moet soms mekaar help. Uit ons pad gaan. Mekaar se laste help dra.
Tog moet ons ook nie die idee van geluk totaal by die deur uit jaag nie. Gelukkige mense is produktief, en hulle geluk steek andere aan. Daarom sal ons ook die wêreld ’n onreg aandoen deur nie ook maar binne perke ons geluk na te jaag nie.